‘เจนเนอราลี่’ ได้ฤกษ์ บุกตลาดประกันปี 2558
ปี 2558 เป็นจุดเปลี่ยนครั้งสำคัญของ บริษัท เจนเนอราลี่ ประกันชีวิต (ไทยแลนด์) เพราะเป็นปีที่จะเริ่มขายประกันชีวิตผ่านธนาคารเกียรตินาคิน และเป็นปีแรกที่ต้องลงทุนวางระบบการให้บริการ ด้วยการนำข้อมูลเข้าสู่ระบบดิจิทัล เพื่อรองรับการเติบโตนับจากปีหน้าเป็นต้นไป
29 ต.ค. 2565

ปี 2558 เป็นจุดเปลี่ยนครั้งสำคัญของ บริษัท เจนเนอราลี่ ประกันชีวิต (ไทยแลนด์) เพราะเป็นปีที่จะเริ่มขายประกันชีวิตผ่านธนาคารเกียรตินาคิน และเป็นปีแรกที่ต้องลงทุนวางระบบการให้บริการ ด้วยการนำข้อมูลเข้าสู่ระบบดิจิทัล เพื่อรองรับการเติบโตนับจากปีหน้าเป็นต้นไป
บัณฑิต เจียมอนุกูลกิจ ประธานเจ้าหน้าที่บริหาร บริษัท เจนเนอราลี่ ประกันชีวิต (ไทยแลนด์) เปิดเผยว่า หลังจากได้สัญญาการขายประกันผ่านสาขาธนาคารเกียรตินาคิน  87 แห่งทั่วประเทศ เพียงรายเดียวเป็นเวลา 15 ปี ทำให้ช่องทางการจำหน่ายของบริษัทครอบคลุมลูกค้าทุกกลุ่มในไทย พร้อมที่จะเดินทางขยายตลาดอย่างเต็มที่ทั้ง 5 ช่องทาง คือ การขายผ่านธนาคาร การขายผ่านโทรศัพท์ ประกันชีวิตกลุ่มคู่ค้าและตัวแทน
สำหรับการขายผ่านธนาคารที่เข้าถึงลูกค้ากลุ่มที่มีความมั่งคั่งสูง (High Net Worth) ที่ได้มาจากการชนะบริษัทประกันชีวิตที่ร่วมชิงพื้นที่ในธนาคารเกียรตินาคินกว่า 10 บริษัท จะเป็นไปด้วยความสมัครใจ ไม่มีการผลักดันให้เกิดการซื้อ เพราะลูกค้ากลุ่มนี้มีความเป็นอิสระในการตัดสินใจ มีความรู้ ความเข้าใจ ในผลิตภัณฑ์การเงินสูง
สินค้าที่นำเสนอในเดือน ม.ค. 2558 จะเริ่มจากประกันสินเชื่อสำหรับลูกค้าเช่าซื้อรถยนต์ก่อนอันดับแรก ซึ่งเป็นกลุ่มที่ธนาคารเกียรตินาคินแข็งแกร่งที่สุด ตามด้วยประกันชีวิตรายบุคคล ที่จะนำความรู้จากบริษัทแม่ที่ประสบความสำเร็จในประเทศอื่นๆ มาปรับให้เหมาะสมกับลูกค้าไทย
“เป็นสัญญาการขายประกันผ่านธนาคาร ตามความสมัครใจของทั้งสองฝ่าย เพื่อต้องการให้ลูกค้าได้รับบริการที่ดีที่สุด ซึ่งบริษัทแม่เรามีประวัติยาวนานร่วม 200 ปี ในการให้บริการลูกค้ากลุ่มนี้มาแล้วทั่วโลก ประกอบกับธุรกิจในไทยยังมีขนาดไม่ใหญ่มาก ทางเกียรตินาคินมองว่า เราจะมีเวลาเต็มที่ในการดูแลลูกค้าของเขา” บัณฑิต กล่าว
บัณฑิต กล่าวว่า ช่องทางการขายผ่านธนาคารจะเติบโตเร็วที่สุดเมื่อเทียบกับอีก 4 ช่องทาง คาดว่าจะทำรายได้เบี้ยใหม่ติดอันดับ 10 ในปี 2563 หรือในอีก 6 ปีข้างหน้า และสัดส่วนเบี้ยจากช่องทางธนาคารจะอยู่ที่ 40% ของเบี้ยใหม่ทั้งหมด
ขณะที่ช่องทางการขายผ่านโทรศัพท์ จะใช้ความระมัดระวังมากขึ้น ไม่สร้างความรำคาญให้กับลูกค้า ซึ่งปี 2557 ได้ตัดสัญญาณคู่ค้าบางราย ที่ถูกลูกค้าร้องเรียนมาก และจะสรรหาคู่ค้าที่มีคุณภาพ เพื่อรักษาอัตราการต่ออายุให้มากขึ้น
ประกันชีวิตกลุ่ม ถือเป็นจุดแข็งของบริษัทที่มีการคัดคุณภาพลูกค้าเพิ่ม เพื่อรักษาความสามารถในการทำกำไรและดูแลลูกค้าได้รวดเร็วมากขึ้น
การขายผ่านพันธมิตร ปัจจุบันขายผ่านบิ๊กซี ซูเปอร์เซ็นเตอร์ บางสาขา เฉลี่ยมีลูกค้าซื้อประกันชีวิตกับทางบริษัทวันละ 1 ราย ซึ่งถือว่าอยู่ในเกณฑ์ที่ดีมาก โดยเน้นขายประกันที่คุ้มครองระยะยาวเป็นหลัก จะเน้นสร้างความไว้วางใจให้กับลูกค้าเป็นหลัก
ส่วนช่องทางการขายผ่านตัวแทน อยู่ในช่วงเริ่มต้น ที่จะต้องใช้ความระมัดระวังในการสร้างตัวแทนใหม่ ที่สามารถเรียกความเชื่อใจจากลูกค้าได้ โดยตัวแทนจะเป็นช่องทางที่จะต้องใช้เวลานานแต่เป็นช่องทางสำคัญของบริษัทในอนาคต
“ปี 2558 บอกได้เลยว่าจะเป็นปีแรกที่บริษัทจะเริ่มขาดทุน เพราะการลงทุนช่องทางขายผ่านธนาคารเกียรตินาคิน การลงทุนสร้างตัวแทนใหม่ลงทุนนำข้อมูลเข้าสู่ระบบดิจิทัล และการสร้างแบรนด์บริษัทในเมืองที่เป็นกลุ่มเป้าหมาย แต่ไม่สามารถบอกตัวเลขเงินลงทุนได้” บัณฑิต กล่าว
นอกจากนี้ ปี 2558 จะเป็นปีที่บริษัทจะนำข้อมูลเข้าสู่ระบบดิจิทัล เพื่อวางโครงสร้างการทำงานบนระบบออนไลน์เต็มรูปแบบในปี 2559 ทุกช่องทางจำหน่ายจะสามารถทำงานบนระบบออนไลน์ได้ในปีดังกล่าว ซึ่งเป็นการเคลื่อนไหวที่เร็วเมื่อเทียบกับบริษัทประกันชีวิตขนาดกลางด้วยกันในไทย
ทั้งนี้ ได้เริ่มจากการทำแอพพลิเคชั่นบนมือถือ เพื่อให้ลูกค้านำสิทธิแลกซื้อ หรือรับส่วนลด ของใช้ในชีวิตประจำวัน โดยไม่ต้องถือบัตร เพียงแต่โชว์สิทธิที่ได้รับผ่านมือถือเท่านั้น เพื่อให้ง่ายและไม่ยุ่งยาก และจะทำให้รู้จักชื่อของบริษัท
รวมทั้งจะมีการขึ้นป้ายโฆษณาไปยังจังหวัดใหญ่ๆ เชื่อว่าจะได้รับความมั่นใจจากลูกค้าได้รวดเร็ว เพราะชื่อของบริษัทมาจากอิตาลี เป็นแบรนด์ที่ลูกค้ากลุ่มมีความมั่งคั่งสูง ใช้ในชีวิตประจำวัน ทั้ง เสื้อผ้า กระเป๋า
ขณะที่ 10 เดือนแรกปี 2557 บริษัท เจนเนอราลี่ มีเบี้ยรับรวม 2,224.3 ล้านบาท เพิ่มขึ้น 10%  แยกเป็นเบี้ยใหม่ 413.9 ล้านบาท เพิ่มขึ้น 21% เบี้ยต่ออายุ 1,810.9 ล้านบาท เพิ่มขึ้น 7.51% จาก 3 ช่องทาง คือ การขายผ่านโทรศัพท์ หรือเทเลเซลส์ ซึ่งเป็นช่องทางที่มีขนาดใหญ่ รองลงมาคือช่องทางการขายประกันกลุ่ม และช่องทางการขายผ่านพันธมิตรทางธุรกิจ
บัณฑิต ยืนยันว่า ปี 2558 พนักงานบริษัท 190 คน พร้อมเต็มที่ในการผลักดันให้เป้าหมายการเติบโตของประกันชีวิต โดยเฉพาะการขายผ่านธนาคารเกียรตินาคิน ให้เห็นผลโดยเร็วที่สุด ภายใต้ความพึงพอใจของลูกค้า